มั่นใจเศรษฐกิจไทยฟื้นตัวได้ต่อเนื่อง แม้เผชิญภาวะเงินเฟ้อและความผันผวนของเศรษฐกิจโลก
นายเศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย กล่าวในงานมอบรางวัลเกียรติยศ MONEY &amp; BANKING AWARDS 2022 ว่า เศรษฐกิจไทยเริ่มฟื้นตัวจากผลกระทบของโควิด-19 ชัดเจนขึ้น และคาดว่าจะฟื้นตัวอย่างต่อเนื่อง แม้ยังต้องเจอกับปัญหาเงินเฟ้อที่สูงขึ้น รวมถึงความท้าทายจากการปรับนโยบายการเงินของประเทศเศรษฐกิจหลักและปัญหาภูมิรัฐศาสตร์ ที่ทำให้ตลาดการเงินและตลาดทุนของประเทศเศรษฐกิจเกิดใหม่ รวมถึงไทยต้องผันผวนสูง อย่างไรก็ตาม ระบบการเงินและสถาบันการเงินของไทย ยังมีศักยภาพที่เข้มแข็ง มีเสถียรภาพและทำงานได้ตามปกติ ซึ่งบริบทเศรษฐกิจที่เปลี่ยนไปทำให้ทุกภาคส่วนต้องปรับตัว เช่นเดียวกับนโยบายและมาตรการทางการเงิน ที่ต้องปรับให้สอดคล้องกับภาวะเศรษฐกิจ โดยให้น้ำหนักกับเงินเฟ้อมากขึ้น เน้นให้เศรษฐกิจฟื้นตัวได้ต่อเนื่องไม่สะดุด ขณะเดียวกัน ภาคการเงินและภาคธุรกิจก็ต้องปรับกลยุทธ์และทิศทางการดำเนินธุรกิจ เพื่อรับมือกับความท้าทายต่างๆ ในอนาคต พร้อมเป็นแรงขับเคลื่อนให้ประเทศไทยเดินหน้าต่อไปได้อย่างยั่งยืนสำหรับรางวัลเกียรติยศ Money &amp; Banking Awards 2022 จัดขึ้นเป็นปีที่ 15 โดยวารสารการเงินธนาคาร เพื่อยกย่องสถาบันการเงินที่มีผลงานยอดเยี่ยมในรอบปี พร้อมสนับสนุนความสำเร็จของบุคลากร สถาบันการเงินในแวดวงตลาดเงินตลาดทุน ก่อให้เกิดแรงจูงใจในการพัฒนาศักยภาพให้พร้อมรับการแข่งขันในระดับภูมิภาคและระดับโลกได้อย่างแข็งแกร่ง เพื่อประโยชน์ของเศรษฐกิจการเงิน การลงทุนของประเทศและสังคมส่วนรวม ประกอบด้วย 7 สาขารางวัล รวม 48 รางวัล อาทิ รางวัลนักการเงินแห่งปี 2564 (Financier of the Year 2021) ได้แก่ นายฉัตรชัย ศิริไล กรรมการผู้จัดการ ธนาคารอาคารสงเคราะห์ และรางวัลธนาคารแห่งปี 2565 (Bank of the year 2022) ได้แก่ ธนาคารกสิกรไทย จำกัด (มหาชน) เป็นต้น